In dem gruͤnen kle (Mit originalen Lettern)
IN dem gruͤnen kle
ſach ich min frowen gan·
ach was ich da wunnen ſach·
an ir vil vn̄ me·
vn̄ an dem ſchonen plan·
das es in min h̾ze bꝛach·
blůmen clar· vn̄ dv́ frowe min
luchten gegen ein and̾n dc dú wūne vf gie·
in geſach nie·
ſo lichtē ſchin·

Ich bin nach ir ſo
gar ſenelich v̾dacht·
ſin helfe mir es iſt min tot·
we wes wart ich fro
dc ich dar zů wart bꝛacht·
do mir dú minne dar gebot·
don wiſſe echt ich des rechten ſmerzen niet·
in wande nicht in vūde ſchier genade an ir·
wan mīne mir·
ſo ſuͤſſe dar riet·

Hilf mir frowe gůt·
dur dine ſelikeit·
das ich nicht v̾derbe ſo·
ſich din froͤmden tůt
mir diſe ſweren leit·
owe mache mich noch fro
frowe gůt· aller dinge gar
wā das du mir ſtetekliche biſt gehas·
vnd lâſt du das
ſo iſt es war·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse